**Stjerne/førskolegruppa 2016 – 2017**

Førskolegruppa består i år av 9 barn, men vi skal hver dag ha med 3 barn fra gruppa under, sånn at vi blir 12 til sammen. Jeg, Maren kommer til å ha hovedansvaret for gruppa i år, og det er i hovedsak Lise som skal være sammen med oss, i tillegg til Knut.

Jeg håper dere med denne årsplanen får en liten oversikt over året. Vi kommer i tillegg til disse temaene også å bruke Tarkus som er barnas trafikkvenn, og Trampoline boka, som er en aktivitetshefte for barnehagebarn.

Vi kommer som før til å ha bading på tirsdager, og i hovedsak turdag på fredager, men det kommer helt sikkert til å bli ekstra turer i perioder med bra vær.

Jeg kommer til å skrive et månedsbrev hver måned, så dere får mer detaljert info, i tillegg til at dere må følge med i hoved årsplanen for barnehagen for å se planleggingsdager osv.

Vedlagt finner dere også en oversikt over hvilke basisferdigheter Hamar kommune vil at barna skal ha vært igjennom før skolestart.

Jeg gleder meg til et nytt år med førskolegruppa!

Maren

**Årsplan 2016/2017**

|  |  |  |
| --- | --- | --- |
| **Måned** | **Tema** | **Rammeplan/Mål** |
| **August** | Bli kjent som førskolebarn   * Meg selv! * Vennskap | Vi skal bli kjent med egen identitet, og  bevisstgjøre barna på hvem de er, hvem familien deres er, hvor de bor, høyde, hårfarge osv.  Vi ønsker at alle barna i gruppa vår skal ha noenlunde samme vennskapsfølelse for hverandre, da er det lettere for dem å inkludere hverandre i lek, omsorg og samtale.   Vi skal passe på at man snakker pent til hverandre og lytter ordentlig til andre.  Lære barna å invitere andre inn i leken (ikke bare måtte spørre om å få være med): *“Vil du være med å leke?”, “Skal vi leke sammen?”.* Vi øver både i situasjoner som oppstår og i samlingsstunder.  Vennskap bidrar til en følelse av deltakelse og fellesskap som igjen bidrar til positiv selvfølelse. Å tilhøre en gruppe gir barn trygghet og sosial tilknytning. |
| **September** | Forskning/Høst   * Vann * Hva skjer i Naturen om høsten | Vi skal bidra til at barna lærer seg å iaktta, undre seg, eksperimentere, systematisere, beskrive og samtale om fenomener i den fysiske verden.  Barn er naturlig nysgjerrige, så her vil de få påfyll for å vekke utforskertrang ved å være med på forskjellige eksperimenter.  Vi ønsker at barna skal bli kjent med og få forståelse for planter og dyr, årstider og vær.  Det blir mange turer ut i skogen i denne perioden, for å plukke både bær og fargerike blader.  Barnehagen skal bidra til at barna får gode erfaringer med friluftsliv og uteliv til ulike årstider. |
| **Oktober** | Kroppen min/Høst   * Sansene * Kosthold/Fordøyelse * Organer * Kroppsdelene * Følelser * Kroppsspråk * Hva skjer i naturen om høsten | Utvikle forståelse og respekt for egen og andres kropp og for at alle er forskjellige.  får kunnskap om menneskekroppen og forståelse for betydningen av gode vaner og sunt kosthold.  Få kjennskap til kroppen, ulike kroppsdeler, og dens funksjoner både innvendig og utvendig.  Se mål for september.  Vi fortsetter å gå på turer og følge med i naturen. |
| **November** | Matematikk   * Farger * Former * Tall * Mengde/Måling * Posisjon | Barn er tidlig opptatt av tall, telling, rom og former. Barnehagen han ansvar for å oppmuntre barnas egen utforskning og legge til rette tidlig og god stimulering.  Vi ønsker at barna gjennom lek skal:   * Utvikle sin matematiske kompetanse * Tilegne seg gode og anvendbare matematiske begreper * Oppleve glede over å utforske og leke med tall og former * Erfare, utforske og leke med former og mønster * Erfare ulike størrelser, former og mål gjennom å sortere og sammenligne |
| **Desember** | Jul | Desember er en måned preget av hemmeligheter, forventninger og juletradisjoner i barnehagen. Måneden kommer til å bli brukt til dette. Advent og forberedelser står fokus.  Vi ønsker også å se litt på kristen tro og tradisjon.  Barnehagen skal i følge rammeplanen gjennom arbeidet med etikk, religion og filosofi bidra til at barna får anledning og ro til undring og tenkning, samtaler og fortellinger. De skal få kjennskap til kristne høytider og tradisjoner. Kanskje det blir en tur til kirken med julegudstjeneste for barna. Det har vi vært de siste årene, og det har vært veldig hyggelig både for store og små. |
| **Januar** | Astrid Lindgren/Dukketeater | Vi skal bruke to hele måneder på å bli kjent med Astrid Lindgren og mye av hennes figurer og fortellinger. Målet med prosjektet er å ende opp med en liten forestilling i tillegg til at barna skal sitte igjen med en god kjennskap til forfatteren vi har jobbet med.  Barnehagen skal i følge rammeplanen gi barna mulighet til å oppleve kunst og kultur og selv til å uttrykke seg estetisk. De skal få ta i bruk fantasi, kreativ tenkning og skaperglede, gjennom uttrykksformer som blant annet tegning, maling, forming, dans, musikk og sang. Vi skal også bidra til at barna blir kjent med bøker, sanger, bilder, media m.m.  Å være sammen om kulturelle opplevelser og å gjøre eller skape noe felles, bidrar til samhørighet. |
| **Februar** | Astrid Lindgren/Musikk, sang og bevegelse | Se beskrivelsen for Januar.  Denne måneden ønsker vi i tillegg å bruke tid på sang, sangleker, instrumenter, dans, bevegelse og rytme. |
| **Mars** | ABC   * Rim og regler * Stavelser * Bokstaver * Lyder | Tidlig og god språkstimulering er en viktig del av barnehagens innhold.  I følge rammeplanen skal barnehagen gjennom arbeid med kommunikasjon, språk og tekst bidra til at barna videreutvikler sin begrepsforståelse og bruker et variert ordforråd.  De skal kunne bruke sitt språk for å uttrykke følelser, ønsker og erfaringer, til å løse konflikter og å skape positive relasjoner i lek og annet samvær.  De skal bli fortrolige med symboler som tallsiffer og bokstaver, samt kunne lytte til lyder og rytme i språket.  Vi ønsker at barna skal   * Gjenkjenne noen bokstaver * Skrive navnet sitt * Få litt erfaring med lese – og skrivetrening |
| **April** | Påske/Engelsk   * Påske | Å støtte barns tilegnelse av språk er en kjerneoppgave i barnehagen. Alle de voksne er språklige forbilder,   * Bevisstgjøre barna om at det finnes forskjellige språk. * Bli kjent med engelske sanger og regler * Vekke nysgjerrighet, og dermed lysten til å finne ut hva ting heter på engelsk   Som til jul skal vi se litt på kristen tro og tradisjon.    Barnehagen skal i følge rammeplanen gjennom arbeidet med etikk, religion og filosofi bidra til at barna får anledning og ro til undring og tenkning, samtaler og fortellinger. De skal få kjennskap til kristne høytider og tradisjoner.  Vi kommer til å lage litt påskepynt og kose oss med det. |
| **Mai** | Hva skjer om våren?/Planting/17-mai | Denne måneden skal vi se på hva som skjer om våren.  Barnehagen har ansvar for at barna skal bli kjent med og få forståelse for planter og dyr, årstider og vær.  Endelig kan vi finne frem joggesko og ta hyppigere turer ut i skogen for å følge med i fuglekasser og begynne å plukke blomster.  Vi skal plante egne planter som barna etter hvert skal få med seg hjem.  Vi kommer også til å lage noe 17-mai pynt, synge sanger og øve på å gå i tog. |
| **Juni** | Forberedelser til skolestart og avslutning i barnehagen | Juni betyr siste innspurt for førskolegjengen, og vi skal bruke god tid på forberedelser til dette.  Vi går på besøk til Lunden gjerne to turer, og vi satser på at vi også i år får til en egen avslutningstur for førskolegruppe. Kanskje til Anker´n igjen, eller noe lignende.  Vi skal øve på noen sanger til avslutning, forberede til avslutningsmiddag og overnatting. Erfaringsmessig så går denne måneden veldig fort. |